Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 223/09)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Bardejovský Med“ / „Med z Bardejova“

ELi nr: PDO-SK-02778 – 28.6.2021

KPN (X) KGT ( )

1. [KPN või KGT] nimetus(ed)

„Bardejovský Med“ / „Med z Bardejova“

2. Liikmesriik või kolmas riik

Slovaki Vabariik

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Punktis 1 esitatud nimetusele vastava toote kirjeldus

Nimetus „Bardejovský Med“ / „Med z Bardejova“ hõlmab kolme toodet:

nulu mesikaste mesi;

pärna mesikaste mesi ja

lehemesi.

Neid turustatakse vedelal või kristalliseerunud kujul

Nulu mesikaste mesi

Füüsikalis-keemilised omadused

Veesisaldus: mitte üle 18 % anumas pinnal pärast settimist

Hüdroksümetüülfurfuraali (HMF) sisaldus:

lahustumata mee puhul pärast tsentrifuugimist kuni 5 mg/kg

lahustunud mee puhul pärast kristalliseerumist kuni 15 mg/kg

Sahharoosisisaldus: mitte üle 5 g / 100 g

Glükoosi- ja fruktoosisisaldus: vähemalt 60 %

Mikroelementide sisaldus: üle 1 %

Elektrijuhtivus: vähemalt 100 mS/m

See sisaldab väga suures koguses mineraale ja mikroelemente.

Organoleptilised omadused

Välimus

Värvus : selge, tume kuni must, pärast kristalliseerumist kerge rohelise varjundiga 95–114 mm Pfundi skaalal Kristalliseerumine : kristalliseerumisel tekivad väga peened kristallid, mis lahustuvad mee lahustamisel madalal temperatuuril kiiresti Lõhn : mahe, mitte liiga rõhutatud, õrnalt magus võine lõhn Maitse : õrnalt magus, maheda, mitte liiga rõhutatud võise maitsega

Pärna mesikaste mesi

Füüsikalis-keemilised omadused

Veesisaldus: mitte üle 18 % anumas pinnal pärast settimist

Hüdroksümetüülfurfuraali (HMF) sisaldus:

lahustumata mee puhul pärast tsentrifuugimist kuni 5 mg/kg

lahustunud mee puhul pärast kristalliseerumist kuni 15 mg/kg

Sahharoosisisaldus: mitte üle 5 g / 100 g

Glükoosi- ja fruktoosisisaldus: vähemalt 60 %

Mikroelementide sisaldus: üle 1 %

Elektrijuhtivus: vähemalt 90 mS/m

Organoleptilised omadused

Välimus

Värvus : selge, tumepruun kuni must, pärast kristalliseerumist kerge rohelise varjundiga 95–110 mm Pfundi skaalal Kristalliseerumine : pärna mesikaste kristalliseerub suhteliselt kiiresti võrreldes muude liikide omaga; kristallid on üsna suured ja meenutavad jämedaid liivaterasid Lõhn : vürtsikas tugeva pärnaõie aroomiga Maitse : kergelt vürtsikas iseloomuliku mentooliga sarnaneva maitsega

Lehemesi

Füüsikalis-keemilised omadused

Veesisaldus: mitte üle 18 % anumas pinnal pärast settimist

Hüdroksümetüülfurfuraali (HMF) sisaldus:

lahustumata mee puhul pärast tsentrifuugimist kuni 5 mg/kg

lahustunud mee puhul pärast kristalliseerumist kuni 15 mg/kg

Sahharoosisisaldus: mitte üle 5 g / 100 g

Glükoosi- ja fruktoosisisaldus: vähemalt 60 %

Mikroelementide sisaldus: üle 1 %

Elektrijuhtivus: vähemalt 95 mS/m

Organoleptilised omadused

Välimus

Värvus : selge, pruunikaspunane, pruun kuni tumepruun 95–110 mm Pfundi skaalal Kristalliseerumine : kiire, moodustades üsna pakse kristalle Lõhn : kergelt vürtsikas Maitse : kergelt võine ja vürtsikas iseloomuliku mesikaste maitsega

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toote „Bardejovský Med“ / „Med z Bardejova“ tootmise etapid alates tarude paigutamisest kuni purkide täitmiseni peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

„Bardejovský Med“ / „Med z Bardejova“ tuleb pakendada punktis 4 osutatud määratletud geograafilises piirkonnas, et paremini kaitsta toote ehtsust ja kvaliteeti ning tagada toote jälgitavus ja järelevalve.

See on ainus viis kvaliteedi säilitamiseks ning füüsikalis-keemiliste ja organoleptiliste omaduste muutumise vältimiseks. Kauba transportimisega uude kohta kaasnevad temperatuuri ja niiskuse muutumine, kõrvaliste lõhnade imendumine, HMFi koguse suurenemine ja diastaaside vähenemine. Toote pakendamine määratletud piirkonnas vähendab ohtu, et toode segatakse meega, mis pärineb väljastpoolt punktis 4 määratletud piirkonda.

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Toodet „Bardejovský Med“ / „Med z Bardejova“ valmistatakse Čergovi mägede piirkonnas Bardejovi ringkonnas, Hertníki, Šiba, Hervartovi, Richvaldi, Kríže, Tarnovi, Rokytovi ja Mokroluhi vallas ning Bardejovi linna järgmistes osades: Koligrund, Bardejovská zábava, Poštárka ja Bardejov-Mihaľov.

5. Seos geograafilise piirkonnaga

Päritolunimetuse „Bardejovský Med“ / „Med z Bardejova“ registreerimise taotlus põhineb üksnes toote erilisel kvaliteedil ja omadustel, mis tulenevad geograafilises piirkonnas esinevatest looduslikest ja inimteguritest.

Čergovi mäed asuvad Slovakkia kirdeosas. Mäeahelik on tekkinud liivakivi ja savikildiga flüšist aluspõhjale. Maapind on kaetud segametsadega, kus domineerivad pöök, nulg ja kuusk. Mägede Bardejovi osal on homogeensed nulupuistud, mis ühes piirkonnas segunevad ka väikeselehiste pärnade ja pöökidega. Nulgude osakaal selle määratletud geograafilise piirkonna metsades on väga suur – hinnanguliselt 70 %. Umbes 6 000 ha metsastatud alast on kaetud nuluga ning mesitarud asuvad neis piirkondades püsivas või rändekohas.

Kogu Čergovi mäeahelik asub jahedas kliimavööndis, kus keskmine temperatuur talvel on –3 kuni –6 °C ja suvel 14–16 °C ning lumikate on 120–160 päeva aastas. Piirkonnas on aastas 10–30 päeva, mil temperatuur tõuseb vähemalt 25 °C-ni. Kliima on üsna jahe ja niiske, mis loob sobivad tingimused Lachnidea sugukonda kuuluva nulu lehetäi (Cinara pectinatae) elutsükliks ja selle levimiseks suurteks kolooniateks. Lehetäi eritab mesikastet ja see on „Bardejovský Med“ / „Med z Bardejova“ tootmise põhiressurss.

Lehetäid toituvad nulu okste või muude leht- või okaspuude lehtede läbistamise või nende mahla imemise teel. Nende ainevahetus ei suuda mahla teatavaid komponente töödelda, mistõttu eritavad nad seda magusate tilkadena, mille mesilased viivad oma tarudesse ja mida nad rikastavad teatud ainetega (ensüümidega); nad paksendavad neid, ladustavad neid tarudes kärgedes ja toodavad neist mett. Kraini mesilast (Apis mellifera carnica) on selles piirkonnas pikka aega peetud ning ta on kohanenud kohalike ilmastikutingimuste ja mesikaste kogumisega.

Mesilased toodavad toodet „Bardejovský Med“ / „Med z Bardejova“ püsivalt mesilas asuvates tarudes või rändtarudes määratletud geograafilise piirkonna omavalitsusüksuste täpselt kindlaksmääratud piirides. Tarud peavad olema valmistatud looduslikust materjalist: puidust. Mesilasi ei tohi pidada plastist või polüstüreenist tarukorpuses.

Mesi saadakse kärgedest meevurris tsentrifuugimise teel. Tsentrifuugimine toimub siis, kui mesi on küps ja selle veesisaldus ei ületa 18 %. Haudmekärge ei tohi tsentrifuugida. Mesindushooajal ei tohi tarudes kasutada keemilisi ravimeid. Mee veesisaldust ei tohi vähendada tehnilise aurutamise teel. Pärast tsentrifuugimist filtreeritakse mett sõelade abil, et eemaldada lisandid (vaha, mesilased jne). Meest võib eemaldada ainult lisandid ning sellele ei tohi midagi lisada. Seejärel hoitakse mett selleks ettenähtud mahutites või võib selle kohe pakendada tarbijale lõppmüügiks ettenähtud klaaspurkidesse. Kui mett on pärast tsentrifuugimist hoitud mahutites, võib see lahustuda ainult temperatuuril alla 45 °C. Kogu mee tsentrifuugimine ja pakendamine võib toimuda ainult selleks määratud ettevõttes, mille on heaks kiitnud asjaomane piirkondlik veterinaar- ja toiduamet ning mis peab asuma määratletud territooriumil.

Mesinikud koguvad mett traditsioonilisel käsitöönduslikul viisil, mis on tihedalt seotud piirkonnaga. Kohalike mesinike oskus seisneb mesilate paigutuskohtade valimises, mee saamise viisis, tsentrifuugimises ning mee säilitamise ja dekanteerimise põhimõtetes. Suitsikus kasutatakse ainult kohalikest puudest saadud vana kõdupuitu, mis tekitab kahjutut ja mitteärritavat suitsu. Mesindusperioodil ei tohi mesilasi suhkru ega muu söödaga sööta. Meekärjed kaanetatakse lahti traditsioonilisel viisil kahvliga. Mesi väljutatakse raami küljest tsentrifuugimise teel ilma kuumust kasutamata. Seda ei pastöriseerita.

Toote „Bardejovský Med“ / „Med from Bardejov“ eripära seisneb peamiselt selles, et nii pärna mesikaste kui ka lehemesi sisaldavad ka nulu mesikastet, mis mõjutab nende värvust (tumepruun kuni must); koostis loob väga hõrgu maitse. Selline eriline kvaliteet tuleneb toote koostisest ning suurest flavonoidide, mineraalide ja mikroelementide sisaldusest. Sel viisil saadud meele on iseloomulik üsna paks konsistents, hõrk maitse, tume värvus ja lõhn. See sisaldab väga suures koguses mineraale ja mikroelemente.

Puhtal looduslikul alal toodetud kvaliteetne „Bardejovský Med“ / „Med z Bardejova“ on võitnud mainekatel ülemaailmsetel messidel mitmeid auhindu. Toote kvaliteeti tõendas ka 5. juulil 2016 ajalehes Pravda avaldatud tekst: „Näiteks, mõni aeg tagasi kuulutati Bardejovist pärit lehemesi oma liigi etalontooteks.“ „14. oktoobril 2012 väljaandes Nový čas ilmunud ajaleheartikkel kandis pealkirja „Bardejovi mesi on maailma parim: mesinik Jozef võidab kulla“.

„Bardejovský Med“ / „Med z Bardejova“ on oma päritolupiirkonnaga tihedalt seotud. Toote eriomadused on seotud geograafilise piirkonnaga. Homogeensed nulupuistud kasvavad ainult väga soodsas ja puhtas keskkonnas. Määratletud piirkonna mikroklimaatilised tingimused, kõrgus merepinnast, kliima ja niiskus loovad soodsad tingimused lehetäide paljunemiseks, mis omakorda mõjutab mesikaste teket. Tarud asuvad tihedates nulumetsades.

Lehemee elektrijuhtivus määratletud geograafilises piirkonnas on palju suurem kui muude piirkondade lehemee tavapärane elektrijuhtivus. Elektrijuhtivus põhjustab mikroelementide ja mineraalide, näiteks magneesiumi, mangaani, raua, vase, koobalti, kaltsiumi, fosfori jms suure sisalduse. Just nende mineraalide ja mikroelementide esinemine kohalikus aluspinnases, kus nulud kasvavad, annab tootele „Bardejovský Med“ / „Med z Bardejova“ erilised omadused ja kvaliteedi. Need haruldased ained sisenevad läbi juurestiku nulu oksadesse ja seejärel eritavad neid aineid nulu mahlast toituvad lehetäid. Seejärel kannavad mesilased need oma tarudesse, kus mett toodetakse. Need asjaolud mõjutavad mee koostist ja kvaliteeti ning annavad Bardejovi meele iseloomulikud omadused.

Mett on selles piirkonnas toodetud nulust väga kaua ja katkematult. Kohalike mesinike kogemused ja oskused kajastuvad mee tootmisviisis. Tänu kõrgele oskustasemele on kohalikel mesinikel võimalik täita ka mee tootmisele kehtestatud arvukaid nõudeid ning toota selle geograafilise piirkonna erakordsest iseloomust tulenevate eriomadustega mett.

Viide tootespetsifikaadi avaldamisele

https://www.indprop.gov.sk/swift_data/source/pdf/specifikacie_op_oz/Specifikacia_Bardejov.pdf

(1) ELT L 343, 14.12.2012, lk 1.